Document ID: 32007D0328

KOMISIJAS LĒMUMS
(2007. gada 30. aprīlis),
ar ko paredz pagaidu tirdzniecību ar atsevišķiem sēklas kartupeļiem, kuri neatbilst Padomes Direktīvas 2002/56/EK prasībām
(izziņots ar dokumenta numuru K(2007) 1852)
(Dokuments attiecas uz EEZ)
(2007/328/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 13. jūnija Direktīvu 2002/56/EK par sēklas kartupeļu tirdzniecību (1), un jo īpaši tās 22. panta 1. punktu,
tā kā:
(1)
Zviedrijā pieejamais “sertificētas sēklas kartupeļu” kategorijas sēklas kartupeļu daudzums, kas ir piemēroti dalībvalsts vides apstākļiem, kuri atbilst Direktīvas 2002/56/EK prasībām saistībā ar augu skaitu ar stipras vīrusu infekcijas pazīmēm sēklas kartupeļu ataudzējumā, nav pietiekams un tādēļ neatbilst šīs dalībvalsts vajadzībām.
(2)
Pēc sēklas kartupeļiem nav iespējams pietiekami apmierināt pieprasījumu ar sēklas kartupeļiem, kas ievesti no pārējām dalībvalstīm vai trešām valstīm un atbilst visām Direktīvā 2002/56/EK noteiktajām prasībām.
(3)
Tāpēc Zviedrija jāpilnvaro atļaut laikposmā, kas beidzas 2007. gada 30. jūnijā, tirgot minētos sēklas kartupeļus ar mazāk stingrām prasībām.
(4)
Bez tam pārējās dalībvalstis, kas var Zviedrijai piegādāt sēklas kartupeļus neatkarīgi no tā, vai sēklas kartupeļu raža vākta dalībvalstī vai trešā valstī, jāpilnvaro atļaut šādu sēklas kartupeļu tirdzniecību.
(5)
Ir lietderīgi, lai Zviedrija darbotos kā koordinators un nodrošinātu, ka kopējais sēklas kartupeļu daudzums, kas tiek atļauts saskaņā ar šo lēmumu, nepārsniedz šajā lēmumā noteikto maksimālo daudzumu.
(6)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
“Sertificētas sēklas kartupeļu” kategorijas sēklas kartupeļu tirdzniecība Kopienā, kuri neatbilst Direktīvā 2002/56/EK noteiktajām prasībām saistībā ar augu skaitu ar stipras vīrusu infekcijas pazīmēm sēklas kartupeļu ataudzējumā, ir atļauta laikposmā, kas beidzas 2007. gada 30. jūnijā, saskaņā ar šā lēmuma pielikumā noteiktajiem noteikumiem un ja ir izpildīti šādi nosacījumi:
a)
“sertificētas sēklas kartupeļu” kategorijas sēklas kartupeļu skaits ar stipras vīrusu infekcijas pazīmēm sēklas kartupeļu ataudzējumā nepārsniedz pielikumā noteikto procentu;
b)
uz oficiālās etiķetes ir norādīts augu procents ar stipras vīrusu infekcijas pazīmēm “sertificētas sēklas kartupeļu” kategorijas sēklas kartupeļu ataudzējumā, kas atzīti oficiālā pārbaudē atbilstoši Direktīvas 2002/56/EK 2. panta c) punkta iv) apakšpunktam;
c)
sēklas kartupeļi ir laisti tirgū saskaņā ar šā lēmuma 2. pantu.
2. pants
Katrs sēklas kartupeļu piegādātājs, kas vēlas laist tirgū 1. pantā minētos sēklas kartupeļus, iesniedz pieteikumu dalībvalstī, kurā viņš ir reģistrēts vai kurā ieved sēklas kartupeļus.
Attiecīgā dalībvalsts ļauj piegādātājam laist tirgū sēklas kartupeļus, ja vien:
a)
nav pietiekamu pierādījumu, lai apstrīdētu piegādātāja spējas laist tirgū to sēklas kartupeļu daudzumu, ko viņš norādījis atļaujas pieteikumā, vai
b)
kopējais daudzums, ko atļauts realizēt atbilstoši attiecīgajai atkāpei, tad nepārsniegs maksimālo daudzumu, kurš norādīts šā lēmuma pielikumā.
3. pants
Dalībvalstis cita citai administratīvi palīdz piemērot šo lēmumu.
Zviedrija darbojas kā koordinējošā dalībvalsts, lai nodrošinātu, ka kopējais atļautais daudzums nepārsniedz šā lēmuma pielikumā noteikto maksimālo daudzumu.
Jebkura dalībvalsts, kas saņem pieteikumu saskaņā ar 2. pantu, nekavējoties paziņo koordinējošajai dalībvalstij par pieteikumā norādīto daudzumu. Koordinējošā dalībvalsts nekavējoties paziņo ziņotājai dalībvalstij par to, vai atļaujas piešķiršanas gadījumā tiktu pārsniegts maksimālais daudzums.
4. pants
Dalībvalstis nekavējoties informē Komisiju un citas dalībvalstis par daudzumiem, ko tās ir atļāvušas realizēt saskaņā ar šo lēmumu.
5. pants
Šis lēmums ir adresēts dalībvalstīm.
Briselē, 2007. gada 30. aprīlī

Labels: 3
17
18
6